
I n d o k o l á s

Az önkormányzat 2009. évi költségvetéséről szóló 

2/2009. (II.13.) sz. költségvetési rendelethez

Az államháztartásról szóló 1992. évi XXXIII. Tv. 71. §-a előírásának megfelelően benyújtom a Tisztelt Képviselő-testület felé az önkormányzat és intézményei 2009. évi költségvetéséről szóló rendelet-tervezetet.

A költségvetés tervezésénél meghatározóak voltak a költségvetési törvény előírásai, a koncepció tárgyalása során hozott döntések. 

Mindezen tényezők figyelembe vételével állítottuk össze a 2009. évi rendelet-tervezetet és mellékleteit, melyhez az alábbi szöveges kiegészítőt tesszük.

R. 2 §-a:

Az önkormányzati költségvetési szervek címeket alkotnak. A címrendet a költségvetési rendelet határozza meg. Önkormányzatunknál  Polgármesteri Hivatal és a hozzátartozó feladatok alkotnak egy  önálló címet, ezentúl egy-egy címet jelentenek a részben önálló intézmények, a felújítások és felhalmozások, a tartalék.
R. 3§-a:

A két év eredeti előirányzatát összehasonlítva a költségvetés kiadási főösszege az előző évhez képest 24 091 e Ft-al, a bevételek főösszege 23 112 e Ft csökkent a működési hitel nélkül. Ez azt jelenti, hogy a költségvetési tervezet szerint a 2008. évi hiány kis mértékben (979e Ft-al) csökkent, annak ellenére, hogy kiadásként az előző évben felvett munkabér hitel visszafizetését, és működési tartalékot is beterveztük.
A 2009. évi mérleg (1/a. melléklet) alapján megállapítható, hogy az önkormányzati költségvetés hiánya 30 356 e Ft. A Képviselő-testület felé a költségvetési rendelet tervezetet a hiány kimutatásával kell benyújtani. Az egyensúly megteremtése, a hiány megszűntetése, illetve finanszírozásának módja a Képviselő-testület döntése szerint történhet. A működési bevételek és kiadások alakulását bemutató 2/a. melléklet egyértelmű választ ad arra, hogy a hiány a működés területén jelentkezik. Fedezetéül működési hitel szolgálhat, amennyiben a- Képviselő-testület döntése szerint -  kiadás csökkentésre nincs lehetőség és a felhalmozási bevételek (pl .kommunális adó) sem fordíthatók működés finanszírozására. Az intézmények, illetve szakfeladatok kiadási előirányzatai  nagyon szűkre szabottak, a költségvetés végrehajtása során csak szigorú gazdálkodással tarthatók, az intézményvezetők eddigieknél is fokozottabb figyelme és ellenőrzése szükséges az intézményi költségvetésük túllépésének elkerülése érdekében. Ezért további kiadás csökkentés csak feladat elmaradás esetén lehetséges.
A hiány csökkentésére továbbra is a bevételek szigorú behajtásával, kiegészítő támogatások igénylésével törekedni kell. Feltételezésünk szerint az önhikire nem leszünk jogosultak, de a működésképtelen önkormányzatok egyéb támogatására benyújthatjuk majd igényünket.
R.4§-5§-a:

A működési célú bevételek előirányzata előző évhez képest 18 772 e Ft-al csökkent, és ez elsősorban saját bevételeinknél következik be.
Az intézményi működési bevételek 8 219 e Ft-al csökkennek az előző évhez képest, a bevételi elemeket részletesen az 1. sz. táblázat mutatja.  Ez alapján látható, hogy a szolgáltatásból származó bevételeink, az intézményi ellátási díjak és a hozam és kamat bevételek terv számai csökkennek. A tervezésnél a várható létszámot, illetve az előző évi tényleges bevételt vettük alapul. A vendég és alkalmazotti étkezők száma 2008. évben csökkent, ez évben további csökkenéssel nem számoltunk. Az általános iskolai és óvodás étkezési térítési díj bevétel az ingyenes, illetve kedvezményesen étkezők számának az emelkedése miatt alacsony. A gyermekvédelmi kedvezményben részesülő 1-5 osztályos tanulókon kívül ez évtől a 6. osztályos tanulók is ingyenesen étkezhetnek. Az áfa tv. módosulása miatt ez évtől az ingyenesen nyújtott étkeztetés áfa köteles lesz, az adó alapja az  élelmezési nyersanyagköltség.

A hozam és kamatbevételek csökkenése az államkötvény értékpapír állományának csökkenésével függ össze.

Az áfa elszámolással kapcsolatos bevételek csökkenésének technikai  okai vannak. Bevételi oldalon nem tervezetünk áfa visszatérülést, kiadási oldalon viszont áfa befizetést (termékek, szolgáltatások után), mivel ez évtől éves áfa bevallók lettünk és nem tudjuk megítélni, hogy a bevallás gyakorisága évközben változik-e.
Csökkent a helyi iparűzési adó tervszáma is, a 2008. évi tényleges bevétel 27,3 millió Ft volt, így jelen gazdasági körülményeket tekintve ez évre 30 millió Ft-nál magasabb bevétel tervezése nem lenne reális.
Az állami költségvetésből származó bevételeink közül a normatív állami hozzájárulás és az átengedett személyi jövedelem adó együttes tervezett összege nem változott. A kötött felhasználású normatív állami támogatások előirányzatánál - melyek többnyire szociális kiadásokra leigényelhető támogatások - csak kis mértékű, 1 366 e Ft növekedést terveztünk. A szociális ellátások területén ez évben érvénybe lépő változások hatását sem bevételi, sem kiadási oldalon felmérni még nincs lehetőségünk.

Az állami támogatásokon belül a normatív állami hozzájárulások alakulását a 2 sz. tájékoztató tábla mutatja be, mely lehetőséget ad jogcímenként az előző évi bevételekkel való összehasonlításra is. A törvény-tervezethez képest lényeges változás nem történt. Összességében  a kötetlen felhasználású normatív hozzájárulás előző évhez képest 5 649 e Ft-al fog csökkenni.
Az átengedett bevételeken belül a személyi jövedelemadó 40%-a továbbra is három módon jut el az önkormányzatokhoz. Helyben marad 8 %, a szja kiegészítésként,  - mely a település egy főre jutó személyi jövedelemadó és adóerőképességének nagyságától és a törvényben település kategóriánként megállapított értékhatártól függ -  és a normatív hozzájárulás jogcímeihez átengedett bevételként. Ez utóbbi összege nincs településenként meghatározva, 2008. évtől a normatív hozzájárulások jogcímeit sem kell megbontani állami hozzájárulásra és személyi jövedelemadóra. 
A központosított előirányzatokon belül a 2008. évi bérpolitikai intézkedések támogatása megszűnik, viszont a „Helyi szervezési intézkedésekhez kapcsolódó többletkiadások támogatása keretében a prémiumévek programban résztvevő pedagógus teljes bér és járulék költségét negyedévente le tudjuk igényelni. 

A felhalmozási jellegű bevételeink előirányzata is csökkent. Még nem szerepeltethetjük az Óvoda felújítás támogatását, mivel a pályázat első fordulóján vagyunk túl és a sikeres második forduló után lesz a támogatási szerződés megkötve. Az IVK Leader pályázati támogatás teljes összege várhatóan április elejéig megérkezik, miután elfogadták, hogy a fejlesztés nem jövedelemtermelő és január közepén az MVH részéről a helyszíni ellenőrzés is megtörtént.

Két ingatlan értékesítése is várható ez évben. A régi iskola bérlő általi vételi szándéka ismert, és   kis előrelépés történt a Bajpataki ingatlan ügyében is, megkaptuk az NFA aláírását. Az értékesítések bizonytalansága miatt csak az egyik ingatlan vételárat tervezetük be.
Az előző évi pénzmaradvány pontos meghatározására a költségvetés tervezésekor még nincs lehetőségünk, de számításaink szerint 5 M Ft körül alakul, mely még a zárszámadás keretében - a normatív állami hozzájárulással a jövedelemkülönbség mérsékléssel történő elszámolást követően - emelkedhet.  Évvégén igyekeztünk a működési hitelt olyan összegben (12 M Ft) felvenni, hogy az áthúzódó kötelezettségekre (személyi juttatás,járulékai és pályázati támogatások maradványa) a pénzmaradvány fedezetet nyújtson.
Az államháztartási törvény előírja, hogy a költségvetés előterjesztésekor a képviselő-testület részére tájékoztatásul többek között be kell mutatni az önkormányzat összes bevételét, kiadását összevontan és önálló és részben önálló intézményenként, valamint elkülönítetten a kisebbségi önkormányzat mérlegét.
Ezen előírásnak teszünk eleget az alábbi mellékletekben. Az 1. sz. mellékletben megállapított bevételek közül a Polgármesteri Hivatal bevételeit 3/a melléklet, a részben önálló intézmények bevételeit a 3/b. melléklet, a kisebbségi önkormányzat bevételeit az 1/b. melléklet tartalmazza. A hivatalhoz azon bevételeket soroltuk, melyeket a hivatal, mint adóhatóság vagy mint szolgáltatás nyújtó saját maga és a hozzátartozó szakfeladaton működő intézmények révén beszed. Az állami támogatások és az átengedett bevételek közül minden olyan bevétel ide tartozik, melyek nem a részben önálló intézmények működését támogatják.

R.6§-9§-a:

A kiadási főösszeg az előző évhez képest 5,5 %-al alacsonyabb. A kiemelt előirányzatok alakulását vizsgálva megállapítható, hogy a működési kiadások az előző évi előirányzathoz képest 10,2 %-al csökkentek. Ezen belül a személyi juttatások 13,3 %-al a járulékok 14 %-al a dologi kiadások 15,4 %-al csökkentek, de megemelkedett a működési célú pénzeszköz átadások és támogatások összege átlagosan 8,7 %-al. A tervszámok alakulását főleg az alábbi tényezők befolyásolják:

· Kiadás csökkenéssel járt:

· A közszolgálati dolgozók 13. havi illetményének megvonása, a jubileumi jutalom előző évhez viszonyított csökkenése, mely járulékokkal együtt 17 M Ft megtakarítást eredményez. 
· A polgármesteri hivatatnál és az általános iskolánál történt 2008. évi három főt érintő létszám leépítési döntés következtében, a személyi juttatások és járulékai 8,1 M Ft-al csökkentek.
· A központi konyhánál ez év márciusától öregségi nyugdíjba vonuló dolgozó állását nem tervezzük betölteni az ebből adódó  9 havi bér és járulék csökkenés 1 077 e Ft.

· A közvilágítási feladatok előirányzata 5 M Ft-al lett csökkentve, melyből 4,6 M Ft az villamos energia hálózat korszerűsítése miatti többletüzemeltetési díj megszűnésével függ össze.
· Az általános iskola és óvoda 2008. évi eredeti előirányzatában az integrációs pályázati támogatásából megvalósításra tervezett  dologi kiadások is (1.507e +1.907e)   szerepeltek, ezen összeggel a 2009. évi dologi előirányzatokat csökkentettük. 

· A szakfeladatok, intézmények többségénél az előző évi tényleges felhasználásnak megfelelően a  dologi kiadások csökkentve lettek. A közüzemi díjak évközben történő áremelkedésére előirányzatot nem terveztünk, annak fedezetét egyéb kiadási tételek (pl.eszköz beszerzés)  megtakarításával kell megteremteni.
· Megszűnt a siroki székhelyű építésügyi társulás, a múlt évi előirányzata 883 e Ft volt.

· Kiadások növekedését okozta:

· A közszolgálati törvények alapján járó soros bérfejlesztések járulékokkal együtt közel 1,2 M Ft. 
· A szociálpolitikai juttatásokra tervezett előirányzatot az előző évhez képest 13 %-al megemeltük, de valószínűleg még ettől is magasabb lesz a kifizetésekre kerülő ellátások összege. Az aktív korú munkanélküliek részére nyújtható ellátások új szabályaival és gyakorlati alkalmazásával még jelenleg ismerkedünk.   
A felújítási előirányzatok között utak és épületek felújítása szerepel. A múlt évben elkészült a Jámbor V. és Csalogány utak felújítása, a Leki támogatást lehívtuk, de a támogatás kiutalását megelőző helyszíni ellenőrzésre csak januárban került sor a Regionális Fejlesztési Ügynökség és a MÁK által. Az elmúlt évben a tervező és a műszaki ellenőr számláját kifizettük, a kivitelező számláját pedig  támogatás kiutalását követően rendezzük.
Ez évi tervek között szerepel a Dobó, Csalogány és Dózsa utak felújítása eMOP-os pályázati támogatással. Pályázati eredmény még nincs közzétéve, a felújítás önrészét terveztük be. Ezentúl egyéb útépítések előkészítésére, - mint a Kőbányai úti orvosi rendelő előtti, és az Arany J. u. és az elkerülő utat összekötő útszakasz telekrendezési, tervezési költségeire - és az iskola udvar rendezésével kapcsolatos tervezésre állítottunk be keretet 850 e Ft + áfa összegben. Pályázati lehetőség esetén kész tervekkel rendelkezzünk.
A könyvtár felújítás költségeként Közkincs pályázati támogatási szerződésben megjelölt teljes költséget (önrész és támogatás összege) irányoztuk elő.
A beruházási kiadást eredeti előirányzatként nem terveztünk.
Nem szerepelnek a 2009. évi fejlesztési feladatok között a még az előkészítés szintjén lévő beruházások, mint az EU-s pályázati támogatással megvalósítani tervezett óvoda átalakítás, egészségügyi központ létesítése. Az egészségügyi központ pályázata még nincs elbírálva. 
Az óvoda átalakítási pályázata eredményesen  túl jutott az I. fordulón, a II. forduló végéig (május 20.) az engedélyezési tervet, és egyéb dokumentációkat el kell készíteni. A sikeres II. fordulót követően kerül sor a támogatási szerződés megkötésére. Az  engedélyezési terv és a rehabilitációs szakértő díjának költségére a céltartalékon belül 3 000 M Ft-ot különítettünk el. A továbbiakban a támogatási szerződés megkötése után le kell folytatni a közbeszerzési eljárást, melynek kiírásához rendelkeznünk kell a kiviteli tervvel, a pályázatban erre a célra beállított költség 5 082 e Ft. Az önkormányzat számára a beruházás finanszírozásánál gondot jelent, hogy a fenti költségek támogatási összegét is meg kell előlegezni, mivel a pályázati támogatás lehívására azt követően van csak lehetőség miután a felmerült költség eléri a teljes támogatási összeg 10 %-át. 
R.10§-12§-a:

Általános tartalékot jelen gazdasági körülmények között, és a feladatok szűkre szabott költségvetése miatt szükségesnek tartunk képezni, összege 10 M Ft-ot. 

A céltartalékként megjelölt összeg egy része a kötelezettség vállalással terhelt pénzmaradvány, 5M Ft. A másik része a felhalmozási bevételből fejlesztési feladatokra tartalékolt 16 508 e Ft, melynek része a még mindig bizonytalan bevételnek számító Bajpataki ingatlan értékesítés 13 020 e Ft bevétele.
Tisztelet Képviselő-testület !

Kérem, hogy a benyújtott 2009. évi költségvetési rendeletet, mellékleteit és az indokolást valamint a bizottsági javaslatokat, véleményt tárgyalják meg és a költségvetési rendeletet alkossák meg. 

R e c s k, 2009. február 4.            
                                                                                                             Holló Imre 
                                                                                                            polgármester
